Flemming Møller Mortensen (S), 2010-05-27:
Socialdemokraterne har her fremsat et beslutningsforslag, som handler om, at vi vil lave et forbud, sådan at synlighed af tobaksvarer i detailhandelen, altså ude på alle salgssteder, ikke skal være tilladt.
Derfor har vi bedt regeringen om at kigge på det her og se på, hvordan man nu kan få lavet et sådant forbud.
Det, vi jo vil, er, at danskerne skal kunne købe tobak de steder, de er vant til, men det skal ikke signaleres til dem, når de står oppe ved kassen eller ved disken i butikken.
Og hvorfor så komme med sådan et beslutningsforslag?
Det gør vi naturligvis med baggrund i, at rygning er en af de allerstørste risikofaktorer i forhold til øget sygelighed og dødelighed blandt danskere.
Vi ved også godt, at oplysning og information i forebyggelsesøjemed – for det er det, det drejer sig om, vil jeg sige til ministeren, det er forebyggelse, vi taler om her – ikke altid er tilstrækkeligt, der må andre tiltag til, og jeg kan ikke sige det tydeligere end den opremsning, som ministeren kom med i forbindelse med indledningen til debatten her.
Synlighed af tobak på udsalgsstederne fungerer som direkte reklame, og dermed øger det lysten til at købe tobak.
Ved at forbyde den synlighed, jeg her taler om, og fjerne den fra synsvinklen, så er der altså en mulighed for, at man direkte og indirekte kan fjerne den reklame, der her ligger i det.
For at sige det lige ud, så har vi et godt ordsprog herhjemme.
Jeg tror, det holder fantastisk godt i den her sammenhæng: Ude af syne, ude af sind – medmindre kroppen higer efter tobakken.
Når jeg har talt med rygere, så er der rigtig mange, der siger til mig: Ja, det er rigtigt, en gang imellem ville jeg undlade at købe cigaretter, hvis ikke de næsten faldt ned i kurven af sig selv, når jeg står i butikken. Hvem gavner forslaget?
Forslaget gavner især børn og unge og de mange borgere, som ryger, og som rent faktisk gerne vil holde op med at ryge, og det er helt op mod to tredjedele af alle rygerne.
De vil blive mindre fristet til at købe tobakken, når de står og handler.
Men det vil også gavne de borgere, der ønsker at købe tobak, og som altså ikke bliver forhindret i at gøre det, og derfor må man sige, at de stadig væk har mulighed for at købe tobakken alle mulige steder, men der er ingen indskrænkning i den personlige frihed, som jeg allerede havde forventet at høre fra både Venstre og Konservative i den her debat at der var.
Hvordan er det så, vi vil gøre det?
Vi vil gøre det sådan, at der skal være metodefrihed.
Butikkerne skal simpelt hen have mulighed for selv at finde ud af, hvordan de vil organisere eller strukturere den her usynlighed af tobakken.
Jeg har været inde på, at tobaksrygning er en af de allervæsentligste risikofaktorer, og hvor farlig er det så, tobakken er?
Lad mig blot repetere det, vi her i salen har diskuteret rigtig mange gange, men som seere derhjemme måske kan være i tvivl om: 14.000 danskere dør af rygning om året.
Det er svarende til ca. 25 pct. af alle de danskere, der dør, deres død er på en eller anden måde relateret til sygdom, som er relateret til rygning.
Men derudover er der rigtig mange, som får kroniske sygdomme, hjerte-kar-sygdomme, kræft og også lungesygdomme.
En fjerdedel af danskerne ryger.
Ministeren har i dag sagt, at tallet senest er nede på 21 pct., men jeg tror, at jeg kan sige, at ministeren stadig væk synes, at 21 pct. er alt for mange, så det må være et fælles politisk mål at få det antal bragt yderligere ned.
Det undlod ministeren at sige i sin tale, men det kunne måske have været et godt element med hensyn til også at forstå vores forslag her, for alt for mange unge starter med at ryge, og de starter med at ryge tidligt, altså helt ned i teenageårene.
Her mener vi blot: Lad os dog stå sammen politisk om også at fjerne den reklamesøjle dér, hvor vi netop står stille, når vi står i køen ved kassen.
Det er et spørgsmål om, at mange lige nøjagtigt føler sig fristet på det tidspunkt.
Jeg har allerede været inde på de lande, som har indført det her, og der må jeg sige, at det, der jo er udtrykt fra Venstres ordfører og fra ministeren, er, at vi først handler i Danmark, når alle børnesygdomme og visheden er til stede.
Dertil vil jeg blot sige, at alvoren bag tobak og de sygdomme, som har relation til den, er alt, alt for stor til, at vi har tid til at vente.
Det koster ingen penge at indføre det, i hvert fald ikke for staten, men jeg kan godt høre, at beløbet lyder astronomisk for detailhandelen.
Det må vi så diskutere senere, når hr. Simon Emil Ammitzbøll kommer på talerstolen.
Det er et forslag, der er let at indføre, og så er der slet ingen begrænsning i forhold til den personlige frihed.